Lectio Divina

*fuq il-Vanġelu tal-Ħadd*

2 Ħadd tal-Għid

Sena B

Ġw 20:19-31

Dakinhar filgħaxija, fl-ewwel jum tal-ġimgħa,

Ninsabu fil-kapitlu 20 tar-raba’ Vanġelu li jibda bil-qabar vojt li ssib Marija ta’ Magdala «filgħodu kmieni kif kien għadu d-dlam» (*Ġw* 20:1). Matul il-jum imorru jħaffu lejn il-qabar «Xmun Pietru u d-dixxiplu l-ieħor li kien iħobb Ġesù» li jaraw il-qabar vojt, il-faxex imqiegħda hemm u l-maktur li kien madwar ras Ġesù mitwi għalih. Minkejja li d-dixxiplu l-maħbub «ra, u emmen», xorta jibqa’ l-fatt li «sa dakinhar kienu għadhom ma fehmux l-Iskrittura li tgħid li kellu jqum mill-imwiet» (*Ġw* 20:9). Imbagħad Ġesù jidher lil Marija ta’ Magdala mbikkija għax ħasbet li ħadulha lil Sidha mill-qabar. U tmur għand id-dixxipli tagħtihom l-aħbar: «Rajt il-Mulej» (*Ġw* 20:18). Ninsabu fl-istess jum riesaq lejn it-tmiem, b’ħafna sinjali mhux tas-soltu, fejn huwa ċert li l-qabar huwa vojt, imma mhix ċara x’sar mill-ġisem ta’ Ġesù.

Interessanti dan il-vjaġġ progressiv lejn l-istqarrija tal-fidi fi Kristu Rxoxt. Jibqa’ fatt li l-Mulej għażel li ma jidhirx lill-bnedmin kollha f’daqqa fil-glorja tiegħu. Kif jistqarr Pietru fid-dar ta’ Kornelju: «Alla qajmu mill-imwiet fit-tielet jum u għamel li hu jidher, mhux lil kulħadd, imma lix-xhieda li Alla għażel minn qabel, lilna, li miegħu kilna u xrobna wara l-qawmien tiegħu mill-imwiet» (*Atti* 10:40-41). Dawn l-ewwel xhieda kellhom jagħmlu huma nfushom mixja ta’ tidwil: narawha fil-laqgħa tal-Irxoxt ma’ Marija ta’ Magdala (li għal bidu taħsbu *ġardinar*), narawha mad-dixxipli tiegħu, f’din is-silta narawha wkoll ma’ Tumas. Fil-jum tal-Qawmien, fil-*jum li għamel il-Mulej*, għandna mixja x’nagħmlu u allura meħtieġa l-*paċenzja* ta’ min joqgħod fl-iskumdità taċ-ċpar sa meta kollox jiċċara aktar.

Dan il-Ħadd imsejjaħ *Dominica in Albis* – l-imgħammdin ġodda kienu bħal-lum jiddeponu l-libsa l-bajada li rċivew dakinhar tal-Magħmudija, b’sinjal li issa huma *dixxipli-fidili* b’mod sħiħ. Hemm bżonn mixja kontinwa – anke wara l-Magħmudija hemm il-perijodu tal-*mistagoġija* – anke aħna msejħin *nidħlu aktar fil-Misteru tal-Għid*, niskopru l-ħajja ġdida li rċivejna fi ħdan il-Poplu ta’ Alla permezz tas-Sagramenti, u niskopru kontinwament is-sbuħija li nġedduha.

meta d-dixxipli kienu flimkien imbeżżgħa mil-Lhud, bil-bibien magħluqa,

Minkejja dak kollu li jiġri qabel f’dan il-Jum bla tmiem, id-dixxipli jinsabu fiċ-Ċenaklu maqfulin. Is-sentiment li jgħaqqadhom hija l-*biża’* mil-Lhud. Hija l-biża’ ta’ min iħoss li *kien mal-parti ta’ min falla*, ta’ min *ittama u tqarraq* (cfr *Lq* 24:21). Hija l-*biża’* frott sitwazzjoni li hi ikbar minnhom, li m’għandhomx kontroll fuqha, li donnha ma tidħolx fl-iskemi tagħhom u għalhekk *jagħlqu l-bibien* fejn donnu mhux biss ma jidħol ħadd, imma lanqas joħroġ.

L-inċertezza – u qed ngħixu fi żmien fejn din nħossuha lkoll b’mod mill-aktar evidenti – toħloq fina biża’ u twassalna biex ningħalqu bejnietna u ma nibqgħux miftuħin għall-ġdid. Mhemmx wisa’ għal dak li jmur li ’l hinn mill-pre-kunċetti tagħna. Twassal biex jinħolqu *ħitan*, jingħalqu l-bibien fejn tispiċċa teżisti biss id-dinja “tiegħi” (cfr *Fratelli tutti* 27); ningħalqu fi strutturi li jagħtuna “protezzjoni falza” (cfr *Evangelii gaudium* 49) bħalma kien sar iċ-Ċenaklu għad-dixxipli.

Nistgħu iżda wkoll naqraw f’din is-sitwazzjoni aspett pożittiv – dak li d-dixxipli «kienu flimkien». Jekk naħsbu fit-Tnax-il Appostlu, u l-fatt li wieħed kien tgħallaq (Ġuda) u l-ieħor ma kienx hemm magħhom (Tumas), allura fadal *għaxra* li fil-kult Lhudi huwa l-minimu ta’ rġiel Lhud adulti li jagħmlu *kworum* għal ċerti obbligi reliġjużi (*minyan*). Il-biża’ tista’ tagħlaqna...imma tal-inqas jekk *nibqgħu flimkien* f’ambjent fejn hemm qalb feruta mill-esperjenza ta’ Ġesù, allura hemm il-*ħamrija tajba*, hemm *art*, hemm *post* fejn tista’ tiġi l-preżenza ta’ Kristu. L-agħar ħaġa li nistgħu nagħmlu meta maħkuma mill-biża’ hija li neħduha kontra xulxin flok naqsmu flimkien din il-biża’. U agħar minn hekk huwa li niżolaw ruħna għal kollox. Minn ċerta biża’ profonda l-Mulej biss jista’ jeħlisna u mhux ħutna l-bnedmin. Imma flimkien ngħinun lil xulxin *nibqgħu hemm*, u il-preżenza tagħna flimkien issejjaħ il-preżenza ta’ Alla: «jien nitqaddes f’nofs ulied Iżrael» (*Lev* 32:22); «Għax fejn tnejn jew tlieta jkunu miġbura f’ismi hemm inkun jien f’nofshom» (*Mt* 18:20).

ġie Ġesù u qagħad f’nofshom; u qalilhom: «Is-sliem għalikom!»

*Ġw* jurina li Ġesù għadda għal stat ta’ ħajja ġdid – m’għamilx ritorn lejn il-ħajja ta’ qabel. Kristu għandu ġisem veru u glorjuż li joħroġ mill-faxxex tat-tkeffin u li jgħaddi mill-bibien magħluqa. Il-qawwa tiegħu m’għandha xejn li jista’ jiqfilha u jista’ jidħol *f’nofs* id-dixxipli tiegħu. Il-pożizzjoni tiegħu hi *ċentrali* u *deċiżiva*: hu Ġesù ċ-ċentru tal-komunità, tal-Knisja, tal-umanità. Hu s-Salvatur. Kif qalilna fl-Aħħar Ċena: «mingħajri ma tistgħu tagħmlu xejn» (*Ġw* 15:5). U l-ewwel kelma tal-Mulej kollu glorja hija «is-sliem għalikom» - mhijiex sempliċi tislima imma huwa r-rigal tal-Irxoxt, rigal li hu possibbli frott il-passjoni, mewt u qawmien tiegħu: ir-rigal tal-paċi, dik li wiegħed lid-dixxipli: «Jiena nħallilkom is-sliem; nagħtikom is-sliem tiegħi; ma nagħtihulkomx kif tagħtih id-dinja» (*Ġw* 14:27). Mhuwiex is-*sliem* impost mis-setgħa tal-qawwi fuq id-dgħajjef li joqtol id-dissens bit-theddid; lanqas hu s-*sliem* tal-qoxra ta’ min iħalli kollox għaddej u l-feriti jigħattew biex idennu aktar; imma huwa s-*sliem* marbut mal-*ġustizzja*, *il-ħniena* u r-*rikonċiljazzjoni*. “Din il-paċi hija l-frott tar-rebħa tal-imħabba ta’ Alla fuq il-ħażen, hija l-frott tal-maħfra. Huwa hekk tassew: il-paċi vera, dik profonda, tiġi milli nagħmlu esperjenza tal-ħniena ta’ Alla” (Franġisku, *Regina coeli* 7 Apr 2013). Infatti, l-ewwel kelma tal-Irxoxt tikkumplimenta l-aħħar kelma tal-Imsallab: «Kollox hu mitmum!» (*Ġw* 19:30). Issa tista’ tingħata r-rikonċiljazzjoni u l-ħajja mingħand Alla – mhux ta’ b’xejn fit-tislima tiegħu, l-Appostlu Pawlu dejjem ipoġġi «s-sliem» flimkien mal-«grazzja» (cfr *Fil* 1:2...): «Kristu hu s-sliem tagħna, hu, li minna t-tnejn għamel poplu wieħed, billi ġarraf il-ħajt li kien jifridna – il-mibegħda ta’ bejnietna – u ħassar bis-sagrifiċċju ta’ ġismu l-Liġi bil-kmandamenti u l-preċetti tagħha» (*Efes* 2:14-15).

Kif qal hekk, uriehom idejh u ġenbu. Id-dixxipli ferħu meta raw lill-Mulej.

Fid-dehriet tal-Irxoxt fil-Vanġeli – u hawn insibuha sew f’din is-silta – naraw l-insistenza li Ġesù mhuwiex spirtu imma huwa *veru bniedem* kif inhu *veru Alla*. Hu sar bniedem bħalna biex aħna nsiru bħalu: tajnieh l-umanità miġruħa tagħna u hu jroddilna umanità gglorifikata minn Alla. Fi *Ġw* hu importanti d-dettal tal-«ġenb» ta’ Ġesù: huwa l-*ġenb* minfud mis-suldat li minnu joħroġ demm u ilma (*Ġw* 19:34). Hu biss il-Kristu Msallab li jġorr il-*marka tal-ġenb minfud*. Is-sinjali tal-ikkundannat isiru s-sinjali tar-rebbieħ. Is-sens ta’ kollox jinqaleb b’mod tal-għaġeb permezz ta’ Kristu: «Il-ġebla li warrbu l-bennejja saret il-ġebla tax-xewka. Bis-saħħa tal-Mulej seħħ dan: ħaġa tal-għaġeb f’għajnejna» (*S* 118:22-23; cfr *Mt* 21:42; *Mk* 12:10; *Lq* 20:17). Il-pjagi mhumiex sors ta’ mistħija jew ta’ tfixkil daqskemm ta’ ferħ: Kristu l-Imsallab qam minn bejn l-Imwiet. U mill-*pjagi* jintagħraf Ġesù; bihom *fiqna*; u fuq l-*eżempju tiegħu* rridu nimxu (cfr *1Pt* 2:21-24). Hu tassew il-Kristu, hu l-Mulej, għax hu ġarr fuqu t-tbatija, id-dgħufija tal-umanità kollha; hu daħal fl-abbiss l-aktar mudlam tal-misteru tal-ħażen u hemm feġġ rebbieħ hekk li jdawwal u jimla bit-tama lill-bnedmin kollha, għax kif tkanta l-Knisja f’dan iż-Żmien permezz ta’ Marija ta’ Magdala: *Irxoxta mill-mewt Kristu Sidi, li fih ittamajt!* (cfr Sekwenza *Victimae Paschali*). Dan hu l-Mulej u Alla tagħna – f’poeżija miktuba wara l-massakru tal-Ewwel Gwerra Dinjija minn Edward Shillito (1872-1948), *‘Jesus of the Scars’* insibu kif l-Imsallab Irxoxt huwa dak *Alla tal-pjagi* li hu biss jista’ jfejjaq il-pjagi tal-umanità mifluġa:

*The other gods were strong; but Thou wast weak;*

 *They rode, but Thou didst stumble to a throne;*

*But to our wounds only God’s wounds can speak,*

 *And not a god has wounds, but Thou alone.*

Imbagħad Ġesù tenna jgħidilhom: «Is-sliem għalikom! Kif il-Missier bagħat lili, hekk jien nibgħat lilkom».

Ġesù huwa l-«mibgħut» li issa jibgħat lil dawk li huma tiegħu, lid-dixxipli – issa li huma *mqaddsin fil-verità*, issa li huma *mifdija u ulied Alla l-Missier* (ma’ Marija ta’ Magdala l-Irxoxt isejjaħ lid-dixxipli «ħuti» *Ġw* 20:17; cfr 1:12-13; 3:3; 5), huma *mibgħutin* mhux biex jibdew xi missjoni ġdida, imma biex *ikomplu* l-missjoni tal-Iben fid-dinja: «Kif inti bgħatt lili fid-dinja, hekk jiena bgħatt lilhom fid-dinja» (*Ġw* 17:18). Importanti niftakru dejjem li *mhux ser nibdew il-missjoni waħidna*: aħna *naġixxu* għax *imsejħa, mifdija u mibgħuta*: l-iniżjattiva hi tal-Missier li jibgħat lill-Iben (cfr *Ġw* 3:17), tal-Iben li l-ikel tiegħu hu li jagħmel ir-rieda ta’ min bagħtu (cfr *Ġw* 4:34), u tal-Ispirtu s-Santu mibgħut mill-Missier f’isem l-Iben (cfr *Ġw* 14:26). Irridu dejjem aktar niskopru minn fejn titlaq il-*missjoni* tagħna bħala Knisja, bħala dixxipli...dixxipli-missjunarji appuntu.

Kif qal hekk, nefaħ fuqhom u qalilhom: «Ħudu l-Ispirtu s-Santu. Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma».

Hawn għadna dik li l-istudjużi jsejħulha *l-Pentekoste ta’ Ġwanni* – tant hu hekk li din is-silta (*Ġw* 20:19-23) terġa’ tixxandrilna nhar Għid il-Ħamsin (fiċ-ċiklu liturġiku tas-Sena B). Diġà fil-mument tal-mewt għandna l-*infiħ tal-Ispirtu ta’ Kristu* (cfr *Ġw* 19:30); hawn għandna mill-ġdid dan il-ġest tal-Mulej li *jonfoħ*: hu l-Irxoxt Ħaj, li għandu n-nifs tal-ħajja ta’ dejjem (cfr *Apk* 1:18), li jonfoħ sabiex isawwar ħolqien ġdid, il-bniedem il-ġdid kif ġara fil-ħolqien tal-ewwel Adam: «il-Mulej Alla sawwar il-bniedem mit-trab tal-art u nefaħlu fi mnifsejh nifs il-ħajja, u l-bniedem sar ħlejqa ħajja» (*Ġen* 2:7; cfr *Ġob* 33:4; *Eżek* 37:9). Issa l-bniedem mhuwiex biss *nefesh ħaj* bin-nifs tal-ħajja, imma issa huwa *ħaj* bin-nifs tal-Ispirtu Qaddis: huwa l-bniedem *spiritwali* li ma jfissirx li jgħix fis-sħab imma li jgħix ta’ bniedem sħiħ bil-qawwa tal-Ispirtu Qaddis. Marbut mad-don tal-Ispirtu s-Santu, hemm id-don tal-*maħfra tad-dnubiet*: missjoni li hija mogħtija lid-dixxipli ta’ kull żmien imma hija espressa minn dawk li jħaddnu l-ministeru tal-Appostli. Mhemmx ċelebrazzjoni sħiħa tal-Għid, mhemmx esperjenza vera tal-Irxoxt, jekk mhux fl-esperjenza tal-maħfra sħiħa, tal-ħelsien mill-kundanna tad-dnub. Nifhmu sewwa li s-Sagrament tar-Rikonċiljazzjoni m’għandux staġuni hekk li aktar inħossuh fi żmienu matul ir-Randan. Imma huwa s-Sagrament tal-*fejqan*, tal-Irxoxt, fejn induqu l-qawwa ħelliesa ta’ Kristu li jagħtina l-Ispirtu, il-Mulej li jagħti l-ħajja, sabiex iġedded il-wiċċ tal-art, ta’ qalbna. Is-Sagrament tar-Rikonċiljazzjoni huwa “proklamazzjoni liturġika tal-misteru tal-Għid, applikat *hic et nunc* kemm għall-fidili li jxandruh, kif ukoll għal dawk li jirċevuh” (Häring).

Tumas, wieħed mit-Tnax, jgħidulu t-Tewmi, ma kienx magħhom meta ġie Ġesù. Għalhekk id-dixxipli l-oħra qalulu: «Rajna l-Mulej». Iżda hu qalilhom: «Jekk ma narax f’idejh il-marka tal-imsiemer u ma nqegħidx sebgħi fuq il-marka tal-imsiemer u idi fuq ġenbu, jien ma nemminx».

F’dan il-Jum bla tmiem, tal-bidu tal-ħolqien ġdid, tinstema’ għat-tieni darba l-aħbar – l-ewwel minn mara u issa minn għaxar dixxipli - «Rajna l-Mulej» imma din minflok entużjażmu issib reżistenza kbira. Nistgħu ngħidu li għandna minnufih ma’ l-ewwel evanġelizzazzjoni, l-ewwel insuċċess ekkleżjali. Hija weġgħa fil-qalb tal-persuna meta dak li xxandar ma jiġix emmnut: nimmaġinaw li ħassitha Marija ta’ Magdala; nimmaġinaw li ħassewha ħafna l-Għaxar Appostli. Imma hawn tidħol il-*ħlewwa u l-paċenzja* li hija dejjem it-triq li tħejji l-qalb għal Kristu. Dan ir-rispett fratern huwa eżemplari fiċ-Ċenaklu – kieku ħaduh bl-herra, kieku ma ssaportewhx, kieku Tumas kien jibqa’ magħhom hekk li «tmint ijiem wara» Ġesù jsibu hemm? Forsi hawn nistgħu nsibu dawl għal diversi sitwazzjonijiet fejn meta niġu biex naqsmu l-ferħ ta’ Kristu li hemm f’qalbna nsibu kliem iebes, rifjut, reżistenza. It-triq tax-*xhud* mhijiex li jsir *terrorista* kontra ħuh, jew li jinħakem minn *falliment pessimist* għax jaħseb li kollox jiddependi minnu biex isolvi d-dubju tal-fidi ta’ dawk ta’ miegħu. Imma t-triq tax-xhud hija li jibqa’ jagħti *xhieda* billi jafda f’Alla u jħobb b’dik il-ħlewwa u paċenzja tal-Imgħallem. “Hu minnu li, fir-relazzjoni tagħna mad-dinja, aħna mistedinin nagħtu raġuni għat-tama tagħna, imma mhux bħala għedewwa li jippuntaw subgħajhom u jikkundannaw. It-twissija hi ċara: «Wieġbu bil-ħlewwa u bir-rispett» (*1Pt* 3:16), u «jekk jista’ jkun, sakemm ikun ġej minnkom, għixu fil-paċi ma’ kulħadd» (*Rum* 12:18) [...] Jibqa’ ċar li Ġesù Kristu ma jridniex bħal prinċpijiet li jħarsu bi stmerrija, imma bħal irġiel u nisa tal-poplu” (*Evangelii gaudium* 271).

«Tumas» huwa bniedem konkret, li jrid jara u jmiss – hu dixxiplu radikali, idealista u rasu iebsa akkost li jispiċċa iżolat fil-pożizzjoni tiegħu fil-konfront ta’ sħabu. Hu bniedem pragmatiku u razzjonali, marbut mal-iskemi tiegħu (cfr *Ġw* 11:16; 14:5). Il-fatt li hu msejjaħ «it-Tewmi» bħal jindika li nistgħu *nidentifikaw* ruħna miegħu: mhux biss fid-diffikultà quddiem is-*sorpriża* tal-Mulej – u dik li hi l-qofol tal-fidi tagħna: li Hu qam mill-imwiet – imma wkoll fil-mixja li jagħmel lejn l-*istqarrija tal-fidi*.

Tmint ijiem wara, id-dixxipli reġgħu kienu ġewwa, u Tumas kien magħhom. Il-bibien kienu magħluqa, imma Ġesù daħal, qagħad f’nofshom, u qalilhom: «Is-sliem għalikom!»

Ninnutaw mill-ġdid il-mixja ta’ fidi li jridu jagħmlu d-dixxipli lkoll kemm huma. Anke huma li raw l-idejn u l-ġenb ta’ Ġesù Rxoxt, li rċievew is-sliem, il-missjoni u l-Ispirtu tiegħu għall-maħfra tad-dnubiet, li xehdu lil Tumas li raw lil Mulej, jinsabu mill-ġdid «ġewwa» bil-bibien magħluqa. Wara kollox, l-Għaxra l-oħra ma tantx huma differenti minn Tumas. Naraw l-istess azzjoni ta’ Ġesù: il-preżenza tiegħu hija dejjem dik tal-Irxoxt li jidħol mill-bibien magħluqa, li jieqaf fin-nofs, li jagħti l-paċi tiegħu. Hu mhux kundizzjonat mit-toqol tal-qalb li ssibha bi tqila li tinfetaħ u temmen, lanqas mid-dubju – jew dubji – ta’ dawk qrib tiegħu.

Imbagħad qal lil Tumas: «Ġib sebgħek hawn u ara idejja, u ressaq idek u qegħedha fuq ġenbi; tkunx bniedem bla fidi, iżda emmen».

Ġesù jindirizza d-dubju ta’ Tumas billi jistiednu *jmiss* l-idejn u l-ġenb tiegħu. Infatti fl-Orjent dan it-Tieni Ħadd tal-Għid hu msejjaħ il-Ħadd tal-*Pselaphesis* ta’ Tumas – il-Ħadd tal-mess; ta’ Tumas li ried imiss il-pjagi. Id-dubju ta’ Tumas mhuwiex dak tal-bniedem li ma jemminx f’Alla (l-atew) imma fl-inkapaċità tal-bniedem li jilqa’ l-*ġdid* ta’ Alla li jisboq l-iskemi u r-raġunijiet tiegħu. Kif darba osserva l-Papa Franġisku, “li naċċettaw li Kristu miet, u miet mislub, mhuwiex att ta’ fidi, hu fatt storiku. Imma li nemmnu li hu qam, iva. Il-fidi tagħna titwieled fl-għodwa tal-Għid” (Franġisku, Udjenza ġenerali 19 Apr 2017). L-istess fidi hija possibbli bil-qawwa tal-Irxoxt li jagħtina *dawl* li jara fil-profondità, li appuntu jwassalna biex *naraw u nemmnu*.

Li mmutu ma’ Kristu biex nirxuxtaw miegħu jitlobna li mmutu għall-*awtonomija tal-ħsieb tagħna* jew *għas-sigurtà* li nqiegħdu fir-raġunar tagħna u *ninfetħu għall-“invażjoni”* tal-ħsieb ta’ ħaddieħor. F’livell aktar profond ifisser li niċċaħdu mid-dritt tagħna li nikkmandaw lilna nfusna u naslu biex nafdaw lilna nfusna f’idejn Alla – li l-bniedem jagħraf iċ-ċokon (*powerlessness*) fundamentali tiegħu, li jikkonsenja lilu nnifsu lill-ieħor, li jingħata totalment għar-rieda salvifika ta’ Alla, li ma jqiegħedx aktar il-fiduċja tiegħu «fil-ġisem» (jiġifieri, fih innifsu), imma jsir minn dawk «li qegħdin naqdu lil Alla fl-Ispirtu u niftaħru fi Kristu Ġesù» (*Fil* 3:3-7) (cfr F.X.Durrwell, *The Resurrection*, London-Sydney 1960, 336).

Wieġeb Tumas u qallu: «Mulej tiegħi u Alla tiegħi!»

L-*istqarrija solenni ta’ fidi* li jagħmel Tumas f’dawn l-aħħar vrus ta’ *Ġw* hija l-punt ta’ wasla fil-vjaġġ ta’ stqarrijiet li b’mod progressiv insibu fir-raba’ vanġelu, ibda minn dik ta’ Natanjel: «Rabbi, int l-Iben ta’ Alla, inti s-sultan ta’ Iżrael!» (*Ġw* 1:49). Tumas jistqarr id-divinità ta’ Ġesù: huwa l-«Mulej» (*kyrios*) u «Alla» (*theos*): dak li sar bniedem u miet fuq is-Salib huwa tassew il-Mulej u Alla. F’Tumas hemm il-wasla tal-istqarrija tal-fidi għall-verità li nsibu mxandra fil-bidu tal-Vanġelu: «Fil-bidu kien il-Verb [...] u l-Verb sar bniedem» (*Ġw* 1:1.14). Issa wasal il-mument li jseħħ dak li kien qal Ġesù, li kulħadd jagħti l-ġieħ lill-Iben bħalma jagħti lill-Missier (cfr *Ġw* 5:23). Kif jgħid San Girgor il-Kbir: “Aktar switilna n-nuqqas ta’ fidi (infedeltà) ta’ Tumas mill-fidi tad-dixxipli li emmnu”.

Din mhijiex stqarrija *frott ta’ studju tal-iskrivanija* – jekk nitkellmu minn Kristoloġija, din ġejja mill-esperjenza vera ta’ Ġesù Msallab u Rxoxt li *jmiss* il-ħajja tal-bniedem bil-ġenb minfud tiegħu. Fil-liturġija Biżantina nsibu innu/tropari (*Kondakion*) li jgħaqqad lid-dixxiplu l-maħbub (identifikat ma’ Ġwanni l-appostlu) li jistrieħ fuq sider Ġesù fl-Aħħar Ċena (cfr *Ġw* 13:23) ma’ Tumas li mistieden iressaq idu lejn il-ġenb ta’ Ġesù: *O għemil tal-għaġeb! Ġwanni serraħ rasu fuq is-sider tal-Verb. Tumas ingħatalu li jmiss il-ġenb tiegħu: u tal-ewwel xorob minnu l-abbiss tat-teoloġija, u tat-tieni sar jistħoqqlu jdaħħalna fl-ekonomija, għaliex b’mod ċar jippreżentalna l-provi tal-qawmien mill-imwiet tiegħu, u jistqarr: O Mulej tiegħi u Alla tiegħi, glorja lilek!* Infatti Tumas isejjaħ lil Ġesù bħala Mulej u Alla «tiegħi» - titlob esperjenza, relazzjoni personali ma’ Ġesù. Titlob dik il-qalb, dak il-ġenb tagħna, li jiġi ferut mill-imħabba tal-għaġeb ta’ Kristu Msallab u Rxoxt («dan il-kliem li semgħu laqtilhom qalbhom» *Atti* 2:37). Għax hija esperjenza reali u konkreta, nistgħu aħna wkoll immissu dawn il-*pjagi* ta’ Ġesù fil-*pjagi* tal-proxxmu tagħna permezz tal-opri tal-ħniena: “biex immissu lil Alla l-ħaj mhemmx bżonn ‘kors ta’ aġġornament’ imma li nidħlu fil-pjagi ta’ Ġesù u biżżejjed toħroġ fit-triq. Dak li Ġesù jsejħilna biex nagħmlu bl-opri tal-ħniena tagħna huwa l-istess bħal dak li Tumas kien talab: li nidħlu fil-pjagi. Nitolbu lil San Tumas il-grazzja li jkollna l-kuraġġ nidħlu fil-pjagi ta’ Ġesù bil-ħlewwa (*tenerezza*) u żgur ikollna l-grazzja li naduraw lil Alla l-ħaj” (Franġisku, Omelija, 3 Lulju 2013).

Qallu Ġesù: «Emmint għax rajtni! Henjin dawk li ma rawx u emmnu».

Il-beatitudni li jlissen Ġesù hija indirizzata lejna – hija l-*hena* mhux ta’ sempliċi kuntetizza tal-qalb imma dik ta’ min hu mogħġub minn Alla. Diġà wara l-ħasil tar-riġlejn, Ġesù kien sejjaħ «hieni» lil min *jagħmel* skont l-eżempju li tahom l-Imgħallem u l-Mulej tagħhom sabiex jaħslu saqajn xulxin (cfr *Ġw* 13:17). Issa l-għoti ta’ din l-hena hija marbuta ma’ min jemmen mhux għax jara l-provi tanġibbli (li jintmessu) bħal Tumas, id-dixxipli u Marija ta’ Magdala imma ta’ min *jemmen* lil dawk li *messew*, tax-xhieda: «Il-fidi, mela, tiġi mis-smigħ, u s-smigħ mix-xandir tal-kelma ta’ Kristu» (*Rum* 10:17). «Dak li kien mill-bidu, dak li aħna smajna, li rajna b’għajnejna, li lejh ħarisna u li messew idejna, jiġifieri l-Verb tal-ħajja, dan sejrin inxandrulkom» (*1Ġw* 1:1); «Lilu, għalkemm ma rajtuhx, intom tħobbuh; fih, għad li issa m’intomx tarawh, intom temmnu; fih intom tifirħu b’ferħ glorjuż, li ma jistax jitfisser, waqt li tiksbu l-għan tal-fidi tagħkom, li hu s-salvazzjoni tagħkom» (*1Pt* 1:8-9).

Hemm ħafna sinjali oħra li Ġesù għamel quddiem id-dixxipli tiegħu u li mhumiex imniżżla f’dan il-ktieb. Iżda dawn inkitbu sabiex intom temmnu li Ġesù hu l-Messija l-Iben ta’ Alla, u biex bit-twemmin tagħkom ikollkom il-ħajja f’ismu.

Hawn għandna l-*ewwel għeluq* tal-Vanġelu – inkiteb mhux biex jiġbor il-ġrajjiet ta’ Ġesù imma sabiex aħna *nemmnu* fiH mhux bħala persunaġġ storiku u daqshekk imma bħala dak li jeħlisna, il-Messija, il-Midluk, li min jemmen fih jgħix għal dejjem. Dan hu l-mistenni ta’ kull bniedem: Ġesù, l-Iben ta’ Alla li t-twemmin fih jiftaħna għall-ħajja vera (mhux *bios* imma *zoe*, ħajja fil-milja tagħha!): «Għax bħalma l-Missier iqajjem lill-mejtin u jagħtihom il-ħajja, hekk ukoll l-Iben jagħti l-ħajja lil dawk li jrid hu. [...] Tassew tassew ngħidilkom li min jisma’ kelmti u jemmen f’min bagħatni għandu l-ħajja ta’ dejjem, u ma jsirx ħaqq minnu, imma għadda mill-mewt għall-ħajja» (*Ġw* 5:21.24). Il-*mod konkret* li bih jidher li nkunu għaddejna għall-ħajja, huwa fl-imħabba tal-aħwa: «Nafu li għaddejna mill-mewt għall-ħajja; dan nafuh għax inħobbu lil ħutna; min ma jħobbx jinsab fil-mewt. Kull min jobgħod lil ħuh hu qattiel, u intom tafu li ebda qattiel ma għandu fih il-ħajja ta’ dejjem» (*1Ġw* 3:14).

Għar-riflessjoni

Nitlob lil Mulej Ġesù Rxoxt idewwaqni l-ħniena tiegħu: li tgħaddi mill-bibien magħluqa (fejn qed ningħalaq għal-libertà?), li teħlisni mill-biża’ (liema huma?), li tfejjaq il-grieħi tad-dnub: il-firdiet, is-sikurezzi foloz...). Nara l-*pjagi* tiegħi fid-dawl tal-*pjagi tiegħu*, l-għejjun tal-ħniena.

Nitlob lil Ġesù jonfoħ l-Ispirtu għall-maħfra tad-dnubiet. Nista’ naħseb, nixxennaq, biex is-Sagrament tal-Ħniena jieħu post aktar importanti fil-mixja tal-fidi tiegħi, biex nagħmel esperjenza reali, konkreta ta’ Ġesù l-Messija.

Nitlob il-Mulej inkun appostlu tal-ħniena tiegħu. Inkun *tewmi* ta’ Tumas fil-mixja tal-fidi tiegħu biex nistqarru billi mmiss il-pjagi tiegħu. Nistqarr il-fidi tiegħi jiena u mmiss il-pjagi ta’ ħuti: *“Hemm ħafna sinjali oħra li Ġesù għamel quddiem id-dixxipli tiegħu u li m’humiex imniżżla f’dan il-ktieb” (Ġw 20:30).  Il-Vanġelu hu l-ktieb tal-ħniena ta’ Alla, li wieħed għandu jaqra u jerġa’ jaqra, għax dak li Ġesù qal u għamel hu espressjoni tal-ħniena tal-Missier.  Imma mhux kollox ġie miktub; il-Vanġelu tal-ħniena jibqa’ dejjem ktieb miftuħ, li fuqu jissoktaw jinkitbu s-sinjali tad-dixxipli ta’ Kristu, ġesti konkreti ta’ mħabba, li huma l-aqwa xhieda tal-ħniena.  Ilkoll aħna msejħin insiru kittieba ħajja tal-Vanġelu, ħabbâra tal-Bxara t-Tajba lil kull bniedem tal-lum.  Dan nistgħu nagħmluh billi nqiegħdu fil-prattika l-għemejjel tal-ħniena li jmissu l-ġisem u r-ruħ, li huma l-istil tal-ħajja tan-Nisrani.  Permezz ta’ dawn il-ġesti sempliċi u qawwija, xi drabi lanqas jidhru, nistgħu nżuru lil dawk li huma fil-bżonn, ħa nwasslulhom il-ħlewwa u l-faraġ ta’ Alla.  Hekk inkomplu nwettqu dak li għamel Ġesù nhar l-Għid, meta nefaħ fil-qlub tad-dixxipli mbeżżgħin il-ħniena tal-Missier, u sawwab fuqhom l-Ispirtu s-Santu li jaħfer id-dnubiet u jagħti l-ħajja.”* (Franġisku, *Omelija* 4 APR 2016).